**Faith No More** on kalifornialainen rock-yhtye.

Yhtyeen musiikilla on vahvat juurensa alternative rockissa, vaikka innoitusta haettiin myös kantrimusiikista, rapmusiikista, latinorytmeistä ja funk rockista. 1990-luvun lopun nu metal on tyylillisesti paljon velkaa Faith No Morelle, esimerkkinä laulaja Mike Pattonin monialainen laulanta yhdistettynä kitaristi Jim Martinin heavy-riffeihin. 

Yhtyeen tunnetuimpia kappeleita ovat *"Epic", "Midlife Crisis", "Easy", "From Out Of Nowhere", "Digging the Grave" ja "Ashes to Ashes"*.

Historia
--------

### 1982–1989

Rumpali Mike Bordin, kosketinsoittaja Roddy Bottum ja basisti Billy Gould kokosivat Faith No Moren vuonna 1982, aiemman yhteisen yhtyeensä Faith No Manin hajottua. Vanhan yhtyeen kitaristi ei jatkanut, joten ryhmä löysi Jim Martinin soittamaan joukkoonsa. Muutaman epäonnistuneen laulajakokeilun (Courtney Love mukaan lukien) jälkeen yhtye löysi täystoimiseksi laulajakseen Chuck Mosley -nimisen nuorukaisen. Ensimmäinen albumi *We Care A Lot* julkaistiin 1985, ja seuraava levy *Introduce Yourself* kaksi vuotta myöhemmin. "We Care A Lot" -kappaleesta tuli pienehkö hitti Yhdysvalloissa. Vuonna 1988 yhtyeen ja laulaja Chuck Mosleyn välit kiristyivät Moselyn käyttäytymisen ja lauluvaikeuksien takia. Hänet erotettiin yhtyeestä ja vuonna 1989 tilalle otettiin Mr. Bungle-yhtyeessä laulanut Mike Patton.

### 1989–1996

Seuraava levy, *The Real Thing* julkaistiin samana vuonna. Music Television-tyylisen kaupallisen tuotannon omaava levy ylsi suursuosioon ja levyltä löytyvät hittikappaleet "Epic" ja "Falling To Pieces". Faith No Moresta tuli suosittu yhtye ympäri maapalloa ja se kiersikin ahkerasti levyn tiimoilta. Vuonna 1991 julkaistiin Englannissa nauhoitettu *Live At The Brixton Academy*-livealbumi. Yhtyeen jäsenet eivät halunneet jatkaa kaupallisella musiikkilinjalla ja seuraava albumi *Angel Dust* (1992) osoittautuikin huomattavasti vaikeammaksi yleisölleen. Albumi meni kriitikkojen siunauksista huolimatta varsin pahasti suuren yleisön silmien ohi, vaikka single "Midlife Crisis" ja myöhemmin äänitetty The Commodores -laina "Easy" saivatkin melkoisesti soittoaikaa etenkin eurooppalaisilla radioasemilla. Angel Dust on kuitenkin yhtyeen eniten Yhdysvaltojen ulkopuolelle myyty albumi. Kitaristi Jim Martin ei ollut tyytyväinen uuteen linjaan ja hänen välinsä muihin yhtyeen jäseniin kiristyivät. Martin erosi yhtyeestä 1993. 

Yhtye alkoi työstää seuraavaa albumia, jonka nimeksi tuli *King For A Day... Fool For A Lifetime*. Kitaristina levyllä toimi Mr. Bungle -yhtyeen kitaristi Trey Spruance. Hän ei kuitenkaan halunnut liittyä täysiaikaiseksi jäseneksi ja niinpä levyn ilmestymisen jälkeen vuonna 1995 kitaristiksi otettiin Dean Menta. Levyllä yhtye yhdisteli entistä rohkeammin eri tyylilajeja ja levy menestyi hyvin varsinkin Euroopassa, tunnetuimpana kappaleena "Digging the Grave". Menta erosi pian kiertueen jälkeen.

### 1997–1998

Vuonna 1997 yhtye julkaisi itseironisesti nimetyn *Album Of The Year* -albumin. Levy sai hyvän vastaanoton ja oli sisällöltään edellisiä levyjä tasaisempi. Tunnetuimmiksi kappaleiksi levyltä nousivat radiossa tiuhaan soinut "Ashes To Ashes" sekä "Last Cup Of Sorrow". Kitaraa levyllä ja sitä seuranneella kiertueella soitti Jon Hudson. Tässä vaiheessa yhtyeen jäsenillä alkoi olla paljon sivuprojekteja, ja Faith No Morelle ei tuntunut löytyvän enää kaikilta täysipainoista panosta. Vuoden 1998 kiertueen jälkeen yhtye päätti yksimielisesti hajota ja jäsenet siirtyivät omiin projekteihinsa.

### Faith No More lepää ja palaa

Viime vuosina Mike Pattonilla on ollut peräti kolmekin yhtyettä koolla yhtä aikaa: Mr. Bungle, Tomahawk ja Fantômas. Rumpali Mike Bordin on soittanut jo kymmenisen vuotta Ozzy Osbournen yhtyeessä, sekä vieraillut myös Korn -yhtyeessä. Basisti Billy Gould on toiminut tuottajana ja hänellä on oma levy-yhtiö. Hän on tuottanut muun muassa suomalaisen CMX:n Vainajala-albumin. 

Faith No More lähti vuonna 2009 Euroopan-laajuiselle *Reunion*-kiertueelle, jonka aikana he vierailivat Helsingin Kaisaniemessä ja Turun Ruisrockissa kesällä 2009 sekä Joensuun Ilosaarirockissa kesällä 2010. Sitä ennen yhtye oli esiintynyt Suomessa ainakin 1990 Helsingin Lepakossa ja Kauhajoen Nummirockissa, 1992 Helsingin jäähallissa, 1993 Turun Ruisrockissa, 1995 Seinäjoen Provinssirockissa ja 1997 Helsingin Kulttuuritalossa.

Syyskuussa 2014 yhtye ilmoitti valmistelevansa uutta albumia, joka on tarkoitus julkaista huhtikuussa 2015.  Albumi *Sol Invictus* julkaistiin maailmanlaajuisesti 15. toukokuuta 2015. Yhtye vieraili sen myötä toistamiseen Provinssirockissa kesäkuussa 2015.

Marraskuussa 2017 yhtyeen alkuperäinen laulaja Chuck Mosley kuoli huumeiden käytön seurauksena.

Marraskuussa 2019 yhtye ilmoitti palaavansa Euroopan-kiertueelle kesällä 2020, mutta kiertue ei toteutunut maailmanlaajuisen koronaviruspandemian vuoksi. Suomessakin yhtyeen piti olla Helsingin Tuska-festivaalin yksi pääesiintyjistä. 

Yhtyeen laulaja Mike Patton on kärsinyt mielenterveysongelmista, jonka johdosta esimerkiksi yhtyeen maailmanlaajuinen kiertue peruttiin syksyllä 2021. Samasta syystä myös heidän esiintymisensä Suomessa In The Park -festivaalilla Helsingin Kaisaniemen puistossa kesällä 2022 peruttiin.

Jäsenet
-------

### Nykyiset jäsenet

| Nimi | Instrumentti | Aika yhtyeessä | Albumit, joilla mukana |
| --- | --- | --- | --- |
| Roddy Bottum | koskettimet | 1981–1998, 2009– | kaikki |
| Billy Gould | basso | 1981–1998, 2009– | kaikki |
| Mike Bordin | rummut | 1981–1998, 2009– | kaikki |
| Mike Patton | laulu | 1988–1998, 2009– | *The Real Thing*, *Angel Dust*, *King for a Day... Fool for a Lifetime*, *Album of the Year*, "Sol Invictus" |
| Jon Hudson | kitara | 1996–1998, 2009– | *Album of the Year*, "Sol Invictus" |
|

### Entiset jäsenet

| Nimi | Instrumentti | Aika yhtyeessä | Albumit, joilla mukana |
| --- | --- | --- | --- |
| Wade Worthington | koskettimet | 1981 | single *Quiet in Heaven/Song of Liberty* |
| Mike Morris | kitara, laulu | 1981–1982 | single *Quiet in Heaven/Song of Liberty* |
| Jim Martin | kitara | 1983–1993 | *We Care a Lot*, *Introduce Yourself*, *The Real Thing*, *Angel Dust* |
| Chuck Mosley | laulu | 1984–1988 | *We Care a Lot*, *Introduce Yourself* |
| Trey Spruance | kitara | 1995 | *King for a Day... Fool for a Lifetime* |
| Dean Menta | kitara | 1995–1997 | *King for a Day* -albumin singlejen b-puolet |
| Courtney Love | laulu | 1983 |   |
| Joe Pye | laulu | 1983 |   |
| Paula Frazer | laulu | 1983 |   |
| Walter | laulu | 1983 |   |
| Mark Bowen | kitara | 1983 |   |
| Scott Colbertson | kitara | 1983 |   |
| Mark Stewart | kitara | 1983 |   |
| Desmond Trial | kitara | 1983 |   |
| Jake Crucifix | kitara | 1983 |   |
|

Diskografia
-----------

### Albumit

* *We Care a Lot* (1985)
* *Introduce Yourself* (1987)
* *The Real Thing* (1989) US: #11 Platinaa UK: #30 Hopeaa

* *Angel Dust* (1992) US: #10 Kultaa UK: #2 Hopeaa

* *King for a Day... Fool for a Lifetime* (1995) US: #31 UK: #5 Kultaa

* *Album of the Year* (1997) US: #41 UK: #7

* *Sol Invictus* (2015)

### Livealbumit

* *Live at the Brixton Academy* (1991)

### Kokoelmat

* *Who Cares a Lot?* (1998)
* *This Is It: The Best of Faith No More* (2003)
* *Epic and Other Hits* (2005)
* *The Platinum Collection* (2006)
* *The Works* (2008)
* *The Very Best Definitive Ultimate Greatest Hits Collection* (2009)
* *MidLife Crisis: The Very Best of Faith No More* (2010)

Lähteet
-------

1. ↑  Mike Powell: They open with a Peaches & Herb cover... There are moments of easy listening and intense dissonance *blogs.villagevoice.com*.  6.6.2010.  Arkistoitu 9.12.2014. Viitattu 13.4.2011.
2. ↑  Metal Hammer: The mighty alternative rock band will play their first shows in over a decade this week at Brixton Academy and Download respectively.  6.6.2009. Metal Hammer.
3. ↑  Rock Radio: Faith No More have announced a comeback season of festival shows. Rockradio.co.uk.  Arkistoitu 23.7.2011.
4. ↑  Faith No More villitsi yleisöä - katso kuvat *yle.fi*.  25.6.2009. Viitattu 30.6.2019.
5. ↑  Faith No More lopetti - viimeinen keikka Suomessa *Iltalehti*.  19.07.2010. Viitattu 30.6.2019.
6. ↑  Fnm.com Tour dates
7. ↑  Mattila, Ilkka: Jenkkibändi Faith No More riitelee ja menestyy.  *Helsingin Sanomat*, 27.6.1990, s. 27. Näköislehden aukeama (tilaajille).
8. ↑  Mattila, Ilkka: Faith No More palaa keikoille.  *Helsingin Sanomat*, 25.3.1995, s. 58. Näköislehden aukeama (tilaajille).
9. ↑  Mattila, Ilkka: Smokkeja ja meteliä.  *Helsingin Sanomat*, 30.7.1997, s. 24. Näköislehden aukeama (tilaajille).
10. ↑  rollingstone.com *rollingstone.com*.
11. ↑  Koskinen, Kimmo K.: Kaikki mitä olet halunnut tietää jättiläisestä nimeltä Faith No More *Rumba*.  22.5.2015. Viitattu 30.6.2019.
12. ↑  Entinen Faith No More -laulaja Chuck Mosley kuoli 57-vuotiaana *iltalehti.fi*. Viitattu 12.11.2017.
13. ↑  Eriksson, Anssi: Sieltä se vahvistus tuli: Faith No More tekee paluun keikkalavoille *Soundi*.  26.11.2019. Viitattu 28.11.2019.
14. ↑  Juuti, Mikko: Faith No More saapuu Suomeen - Tuska-festivaali julkaisi tukun muitakin kiinnityksiä *Ilta-Sanomat*.  28.11.2019. Viitattu 28.11.2019.
15. ↑  Mike Patton kärsii mielenterveysongelmista – Faith No Moren Helsingin-konsertti peruuntuu *www.iltalehti.fi*. Viitattu 11.12.2021.
16. ↑  AllMusic - Faith No More
17. ↑  Faith No More Gig Database - Members

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Faith No More**.
* Faith No Moren viralliset sivut
* Faith No More Myspacessa (englanniksi)
* Faith No More AllMusic-sivustolla
* Faith No More Artist Direct -sivustolla (Arkistoitu – Internet Archive)
* Faith No More MusicBrainz-sivustolla

Faith No More

| 
* Roddy Bottum
* Billy Gould
* Mike Bordin
* Mike Patton
* Jon Hudson

 |
| --- |
| 
* Wade Worthington
* Mike Morris
* Jim Martin
* Chuck Mosley
* Trey Spruance
* Dean Menta
* Courtney Love
* Joe Pye
* Paula Frazer
* Walter
* Mark Bowen
* Scott Colbertson
* Mark Stewart
* Desmond Trial
* Jake Crucifix

 |

|  |  |
| --- | --- |
| Studioalbumit | 
* *We Care a Lot*
* *Introduce Yourself*
* *The Real Thing*
* *Angel Dust*
* *King for a Day... Fool for a Lifetime*
* *Album of the Year*
* *Sol Invictus*

 |
| Livealbumit | 
* *Live at the Brixton Academy*

 |
| Kokoelmat | 
* *Who Cares a Lot?*
* *This Is It: The Best of Faith No More*
* *Epic and Other Hits*
* *The Platinum Collection*
* *The Works*
* *The Very Best Definitive Ultimate Greatest Hits Collection*
* *MidLife Crisis: The Very Best of Faith No More*

 |